CELEX: 62022TN0236
Language: el
Date: 2022-04-28 00:00:00
Title: Υπόθεση T-236/22: Προσφυγή-αγωγή της 28ης Απριλίου 2022 — Intel Corporation κατά Επιτροπής

20.6.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/73
            
         
      Προσφυγή-αγωγή της 28ης Απριλίου 2022 — Intel Corporation κατά Επιτροπής
      (Υπόθεση T-236/22)
      (2022/C 237/94)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: Intel Corporation Inc. (Wilmington, Delaware, Ηνωμένες Πολιτείες) (εκπρόσωποι: D. Beard, J. Williams, BL, και B. Meyring, δικηγόρος)
      
         Καθής-εναγόμενη: Ευρωπαϊκή Επιτροπή
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  α.
               
               
                  να υποχρεώσει την Ευρωπαϊκή Επιτροπή να καταβάλει αποζημίωση ύψους 593 177 661,75 ευρώ, τα οποία αντιστοιχούν: σε τόκους υπερημερίας επί του κυρίου ποσού ύψους 1 060 000 000 ευρώ με το επιτόκιο αναχρηματοδότησης της ΕΚΤ από την πρώτη ημέρα του μήνα κατά τον οποίο εκδόθηκε η απόφαση C(2009) 3726 τελικό της 13ης Μαΐου 2009 (στο εξής: η απόφαση) (ήτοι επιτόκιο 1,25 %), προσαυξημένο κατά 3,5 εκατοστιαίες μονάδες (ή, εάν αυτό δεν γίνει δεκτό, με το επιτόκιο που θα κριθεί πρόσφορο από το Γενικό Δικαστήριο), για την περίοδο μεταξύ 13ης Αυγούστου 2009 (ημερομηνία προσωρινής καταβολής του προστίμου από την Intel) και 25ης Φεβρουαρίου 2022 (ημερομηνία επιστροφής του κυρίου ποσού του προστίμου από την Ευρωπαϊκή Επιτροπή), αφαιρουμένου του ποσού των τόκων που κατέβαλε ήδη η Ευρωπαϊκή Επιτροπή στην Intel, το οποίο ανέρχεται σε 38 059 598,52 ευρώ·
               
            
                  β.
               
               
                  να υποχρεώσει την Ευρωπαϊκή Επιτροπή να καταβάλει τόκους επί του ανωτέρω υπό α) ζητούμενου ποσού για την περίοδο από 25ης Φεβρουαρίου 2022 (ημερομηνία επιστροφής του κυρίου ποσού του προστίμου από την Ευρωπαϊκή Επιτροπή) ή, επικουρικώς, από 28ης Απριλίου 2022 (ημερομηνία καταθέσεως της παρούσας προσφυγής-αγωγής) ή, έτι επικουρικότερον, από την ημερομηνία έκδοσης της απόφασης επί της παρούσας προσφυγής-αγωγής, έως την ημερομηνία κατά την οποία η Επιτροπή θα καταβάλει πράγματι το εν λόγω ποσό προς εκτέλεση απόφασης δεχόμενης την παρούσα προσφυγή-αγωγή με το επιτόκιο που εφαρμόζει η ΕΚΤ για τις πράξεις της αναχρηματοδότησης, προσαυξημένο κατά 3,5 εκατοστιαίες μονάδες, ή, εάν αυτό δεν γίνει δεκτό, με το επιτόκιο που θα κριθεί πρόσφορο από το Γενικό Δικαστήριο·
               
            
                  γ.
               
               
                  περαιτέρω ή επικουρικώς:
                  
                              i.
                           
                           
                              να ακυρώσει οποιαδήποτε απόφαση της Ευρωπαϊκής Επιτροπής, συμπεριλαμβανομένων τυχόν αποφάσεων που περιέχονται στο μήνυμα ηλεκτρονικού ταχυδρομείου της 1ης Μαρτίου 2022, με την οποία η Ευρωπαϊκή Επιτροπή αρνείται την επιστροφή των τόκων υπερημερίας και να την υποχρεώσει να καταβάλει τα ανωτέρω υπό α) και β) ζητούμενα ποσά· ή
                           
                        
                              ii.
                           
                           
                              επικουρικώς, να διαπιστώσει ότι η Επιτροπή ενήργησε παρανόμως καθόσον δεν κατέβαλε στην Intel τόκους υπερημερίας επί του κυρίου ποσού ενός προστίμου που επιστράφηκε κατόπιν ακύρωσης της απόφασης C(2009) 3726 τελικό της 13ης Μαΐου 2009 στην Υπόθεση COMP/C-3/37.990 Intel, και να την υποχρεώσει να καταβάλει τα ανωτέρω υπό α) και β) ζητούμενα ποσά.
                           
                        
            
                  δ.
               
               
                  σε κάθε περίπτωση, να καταδικάσει την Ευρωπαϊκή Επιτροπή στα δικαστικά έξοδα της Intel στο πλαίσιο της παρούσας διαδικασίας.
               
            
         Λόγοι ακυρώσεως, ισχυρισμοί και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα-ενάγουσα προβάλλει τρεις λόγους.
      
                  1.
               
               
                  Πρώτον, σύμφωνα με το άρθρο 268 ΣΛΕΕ, σε συνδυασμό με το άρθρο 340, παράγραφος 2, ΣΛΕΕ και το άρθρο 41, παράγραφος 3, του Χάρτη των Θεμελιωδών Δικαιωμάτων, η προσφεύγουσα-ενάγουσα ζητεί την καταβολή αποζημίωσης και των συνεπαγόμενων τόκων για τη ζημία που υπέστη λόγω της άρνησης της Ευρωπαϊκής Επιτροπής να καταβάλει τόκους υπερημερίας επί του κύριου ποσού ενός προστίμου το οποίο επιστράφηκε κατόπιν της ακύρωσης, με την απόφαση T-286/09 RENV, ECLI:EU:T:2022:19, του άρθρου 2 της απόφασης C(2009) 3726 τελικό της 13ης Μαΐου 2009 της Επιτροπής στην Υπόθεση COMP/C-3/37.990 Intel. Στο πλαίσιο αυτό, η προσφεύγουσα-ενάγουσα επικαλείται την υποχρέωση που προβλέπει το άρθρο 266 ΣΛΕΕ για τη λήψη των αναγκαίων μέτρων προς συμμόρφωση με την ακύρωση προστίμου, υποχρέωση η οποία περιλαμβάνει και την καταβολή τόκων υπερημερίας.
               
            
                  2.
               
               
                  Δεύτερον, περαιτέρω ή επικουρικώς, σύμφωνα με το άρθρο 263 ΣΛΕΕ, η προσφεύγουσα-ενάγουσα ζητεί την ακύρωση οποιασδήποτε απόφασης με την οποία η Ευρωπαϊκή Επιτροπή αρνείται να επιστρέψει τους τόκους υπερημερίας με το ανωτέρω αναφερθέν επιτόκιο, για τον λόγο ότι μια τέτοια απόφαση αντιβαίνει στο άρθρο 266 ΣΛΕΕ.
               
            
                  3.
               
               
                  Τρίτον, έτι επικουρικότερον, σύμφωνα με το άρθρο 265 ΣΛΕΕ, στο μέτρο που η Ευρωπαϊκή Επιτροπή δεν έχει λάβει οριστικώς θέση (παρά τα αιτήματα της προσφεύγουσας-ενάγουσας), η προσφεύγουσα-ενάγουσα ζητεί να διαπιστωθεί ότι η Επιτροπή ενήργησε παρανόμως καθόσον δεν κατέβαλε στην Intel τους προαναφερθέντες τόκους υπερημερίας σύμφωνα με το άρθρο 266 ΣΛΕΕ και να υποχρεωθεί το θεσμικό αυτό όργανο να καταβάλει τους τόκους υπερημερίας με το επιτόκιο που αναφέρεται ανωτέρω.
               
            
                  4.
               
               
                  Όλως επικουρικώς, η προσφεύγουσα-ενάγουσα ισχυρίζεται ότι κάθε αντίθετη ερμηνεία των κανονισμών του 2002, του 2012 και/ή του 2018 βάσει της οποίας θα αποκλειόταν η καταβολή τόκων υπερημερίας σύμφωνα με το άρθρο 266 ΣΛΕΕ, όπως έχει ερμηνευθεί από το Δικαστήριο της Ευρωπαϊκής Ένωσης και το Γενικό Δικαστήριο, θα είχε ως συνέπεια την παραβίαση του πρωτογενούς δικαίου της ΕΕ από τις οικείες διατάξεις. Υπό τις συνθήκες αυτές, η προσφεύγουσα-ενάγουσα προβάλλει, επικουρικώς, έλλειψη νομιμότητας σύμφωνα με τα άρθρα 266 ΣΛΕΕ και 277 ΣΛΕΕ σε επικουρική και εναλλακτική βάση.